TVRDOŠÍN. "Tento rok nás čaká veľa ťažkých zápasov a preto sa pripravujeme tak, ako nám to podmienky dovoľujú," hovorí tréner mládeže v Tvrdošíne Milan Burdeľ. "V našej kategórii nemáme možnosť sa často konfrontovať s kvalitnými družstvami. Sú to jedine kvalifikácie a potom samotné majstrovstvá Slovenska. Vítame každý podnet zo zahraničia."
Previerkou bol i prípravný zápas s Nowym Targom. V Poľsku je florbal pomerne dosť rozšírený a veľmi populárny a na Oravu sa dostal práve od severných susedov. "Čakajú nás dvoje majstrovstvá Slovenska. Jedny v školských súťažiach, kde sme sa spomedzi niekoľko stoviek škôl na Slovensku prebojovali až do celoslovenského finále v kategórii mladších a starších žiačok. Druhý šampionát nás čaká v rámci klubov, kde sme sa kvalifikovali v kategóriách U13 a U15 dievčatá. Veríme, že túto vcelku úspešnú sezónu obohatíme medailovými umiestneniami." Majstrovstvá mladších žiačok budú v Tvrdošíne v sobotu 12. mája a starších žiačok v sobotu 26. mája.
Vyvrcholením sezóny bude jeden z najväčších turnajov na svete pre mládež Prague Games. V minulom ročníku dosiahli Tvrdošínčanky historický úspech v podobe bronzových medailí. Patrí to medzi najväčšie úspechy, ktoré kedy FBK s mládežou dosiahol. Na základe toho Tvrdošín spoznáva celý florbalový svet. "Verím, že všetko bude mať i naďalej stúpajúcu tendenciu a deti budú nachádzať zmysel života v pohybe, ktorého je v tejto dobe stále nedostatok. Snažíme sa pre to urobiť maximum," povedal Burdeľ.
Fbk Tvrdošín – KS Szarotka Nowy Targ 8:3 (1:0, 3:3, 4:0) Góly: Rebeka Kráľová 2, Nikol Harakbuzová, Miriam Buková, Laura Lacková, Kristína Belicová, Kristína Medvecká.